Добри Жотев
Стихове за невинните

chitanka.info

Е, Хомо сапиенс, каква я свърши?

Не виждаш ли —

Апокалипсиса очаква знак.

Тогава докога ще се укриваш

зад своята абстракция —

човечество?

Не, ти си този, който е призван

да бъде вместо подсъдим

всевластен съдия.

А може би се смяташ твърде слаб?

Навярно, щом си позволил

да те грози самоизгаряне.

И все пак, силата си знаеш ли?

Изглежда — не?

Или пък — да?

Добре, добре, сега ще проверя!

Аз, авторът на тия стихове,

отхвърлям лудостта хилядолетна,

наречена „Невинен съм!“

и я заменям със „Виновен съм!“

Разбира се, едничка лястовица

не прави пролет.

И тъкмо затова очаквам

да чуя милиарди гласове.

Е, Хомо сапиенс! Дерзай!

… Останалото няма да е трудно —

невинните ще бъдат вързани!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.